section_heading: Simbolika
paragraph_text: Kružni oblik slike (tondo) bio je uobičajen u slikanju narudžbi prigodom proslave djetetova rođenja. Krug simbolizira vječnost, vjenčani prsten, ali i porođajni kanal, ukazujući time na Isusovo rođenje odn. utjelovljenje na Zemlji. Nestabilnost kružnoga oblika kompozicijski je učvršćena snažnom crrtom obzora u zaleđu likova te njihovim piramidnim rasporedom na širokoj bazi. Izvedba ljudskih likova i njihova mišićavost ukazuju na Rafaelovo poznavanje Michelangeloba rada na stropu Sikstinske kapele. Dijete Isus prikazano je živahno i čvrsto, pružajući ruku Ivanu Krstitelju kako bi prihvatio križ, simbol svoje muke, smrti i uskrsnuća. Također, Ivan Krstitelj je posljednji prorok prije Isusa, izravni navjestitelj Kristova dolaska te se u odnosu Ivana i Isusa očituje nastavak Božjega navještaja. I Marija i Isus i Ivan međusobno razmijenjuju žalosne poglede, svojevrsnu najavu svojih budućih muka.